b'\n_START_ARTICLE_\nEkologin\xc4\x97 sukcesija\n_START_PARAGRAPH_\nEkologin\xc4\x97 sukcesija \xe2\x80\x93 d\xc4\x97sningas biogeocenoz\xc4\x97s bendrijos kitimas, kai joje \xc4\xafsigali vienos r\xc5\xab\xc5\xa1ys, tuo tarpu kitos yra i\xc5\xa1stumiamos ir nyksta._NEWLINE_Sukcesijos prie\xc5\xbeastis paprastai yra bendrij\xc4\x85 sudaran\xc4\x8di\xc5\xb3 organizm\xc5\xb3 veikla. Jie kei\xc4\x8dia savo aplink\xc4\x85 (veikdami dirvo\xc5\xbeem\xc4\xaf, dr\xc4\x97gm\xc4\x97s re\xc5\xbeim\xc4\x85, u\xc5\xbetamsinim\xc4\x85 ir pan.), tuo blogindami savo pa\xc4\x8di\xc5\xb3 gyvenimo s\xc4\x85lygas ir gerindami kai kuri\xc5\xb3 konkurent\xc5\xb3, kurie ima \xc4\xafsigal\xc4\x97ti bendrijoje, augimo (gyvenimo) s\xc4\x85lygas. Pavyzd\xc5\xbeiui, ber\xc5\xbeyne ber\xc5\xbeai sudaro pav\xc4\x97s\xc4\xaf, kuriame ima geriau augti egl\xc4\x97s, kurios v\xc4\x97liau gali i\xc5\xa1stumti ber\xc5\xbeus ir sudaryti eglyn\xc4\x85, kuris paprastai yra klimaksin\xc4\x97 bendrija.\n_START_SECTION_\nPirmin\xc4\x97 sukcesija\n_START_PARAGRAPH_\nJi prasideda, kai organizmai u\xc5\xbeima (kolonizuoja) laisv\xc4\x85 \xc5\xbeem\xc4\x97s plot\xc4\x85, kuriame visi\xc5\xa1kai n\xc4\x97ra organizm\xc5\xb3, da\xc5\xbenai n\xc4\x97ra ir dirvo\xc5\xbeemio. Tai gali b\xc5\xabti nuo\xc5\xa1liau\xc5\xbeos vieta, pavir\xc5\xa1ius, atsideng\xc4\x99s nutirpus ledynui, sustingusios lavos pavir\xc5\xa1ius, apleista asfaltuota aik\xc5\xa1tel\xc4\x97, nuleistos vandens saugyklos dugnas ir pan.\n_START_SECTION_\nAntrin\xc4\x97 sukcesija\n_START_PARAGRAPH_\nJi vyksta teritorijoje, kurios ekologin\xc4\x97 b\xc5\xabsena smarkiai pa\xc5\xbeeista. Tai gali b\xc5\xabti gaisraviet\xc4\x97, kurioje \xc5\xbeuvo daug augal\xc5\xb3 ir gyv\xc5\xabn\xc5\xb3, dirbamas laukas, veja apie nam\xc4\x85, smarkiai nuganyta ir degradavusi ganykla ir kt._NEWLINE_Per tam tikr\xc4\x85 laik\xc4\x85 \xc4\xafvair\xc5\xabs augalai ir kartu su jais gyvenantys gyv\xc5\xabnai vieni kitus keis tol, kol susidarys klimaksin\xc4\x97 bendrija, kuri egzistuos ilg\xc4\x85 laik\xc4\x85 nesikeisdama, kol bus tokios pa\xc4\x8dios aplinkos s\xc4\x85lygos (pvz., klimatas)._NEWLINE_Ekosistemose egzistuoja ir sezonin\xc4\x97 kaita - atsakomoji reakcija \xc4\xaf sezoninius terp\xc4\x97s poky\xc4\x8dius, - kuri n\xc4\x97ra sukcesija.'